Gedagte vir die dag: Jesus is saam op pad na groen weiveldeFoto: pixabay.com “Leer hulle om alles te gehoorsaam wat Ek aan julle opgedra het. En weet vir seker: Ek is vir altyd by julle, tot aan die einde van die wêreldgeskiedenis.” (Matteus 28:20) A Dog of Flanders (1872) vertel die verhaal van ’n Belgiese weeskind Nello. Hy bly by sy oupa, wat ’n bywoner is op ’n plaas. Nello het ook ’n hond Patrasche. Kort ná sy oupa se dood is daar ’n brand op die plaas. Nello word hiervan beskuldig en weggejaag. Moedeloos gaan dwaal hy en Patrasche rond in Antwerpen. Hier wil hy in die katedraal gaan kyk na die uitstalling van die beroemde skilderye van Rubens oor Jesus se kruisiging. Maar die uitstalling kos geld, en Nello kan dit nie bekostig nie. Die aand voor Kersfees is die deur van die kerk oop. Nello en Patrasche stap in en gaan lê voor die kunswerke van Rubens. Hulle raak aan die slaap en verkluim. Wat ’n tragedie! Reg voor die skilderye van Jesus sterf hulle op Kersnag. Die lewe is onregverdig. Jesus se kruis beaam dit. Die kruis is die wreedste poging ooit om God uit sy eie wêreld te probeer verban. Maar al is Jesus se kruisiging wreed, weier Hy dat dit in sinneloosheid eindig. Jesus weier ook dat sy mense se lewe en dood tevergeefs is. Hy, wat eiehandig ontsnap het uit die kruis se doodsgreep, is Immanuel. Hy is by ons. Daarom nooi Jesus ons uit om by sy kruis te kom rus. Hy sal ons vashou. Hy sal ons wakker maak as ons hier by sy voete aan die slaap raak. Vir altyd. Bron: Gereed vir vandag deur Stephan Joubert Uitgewer: Christelike Uitgewersmaatskappy/CUM